На основу члана 44 Закона о култури („Службени гласник Републике Србије“, број 72/09), члана 37 Статута града Ниша ("Службени лист Града Ниша", број 88/08) и члана 15 Одлуке о оснивању Установе Нишки културни центар ("Службени лист града Ниша", број 2/11-пречишћен текст)

Скупштина Града Ниша на седници одржаној \_\_\_\_\_\_\_\_\_ године донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Установе Нишки културни центар за 2013. годину број 43, који је донео Управни одбор ове установе на седници одржаној 17.01.2013. године.

II Програм рада Установе Нишки културни центар за 2013. годину реализоваће се у складу са финансијским планом ове установе за 2013. годину.

III Решење доставити Установи Нишки културни центар, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_

**СКУПШТИНА ГРАДА НИША**

Председник

Проф. дрМиле Илић

***О б р а з л о ж е њ е***

Управни одбор Установе Нишки културни центар, на седници одржаној дана 17.01.2013. године, донео је Програм рада Установе Нишки културни центар за 2013. годину број 43.

Програмом су планиране активности везане за организацију сталних градских манифестација, реализацију посебних пројеката, основних програма, посебних програма и издаваштва, којих укупно има више од две стотине. У 2013. години НКЦ планира да нишкој публици представи неке од најреспектабилнијих домаћих посленика у области културе и да угости светски познате и признате уметнике и научнике.

У оквиру градске славе Свети цар Константин и царица Јелена одржаће се низ програмских активности из области уметности (трибине, изложбе, концерти, књижевне промоције и филмске пројекције), науке (традиционални међународни научни скуп *Ниш и Византија*), спорта (разноврсна спортска надметања пригодног или такмичарског карактера), као и туризма и угоститељства на више места у граду, где ће учествовати све нишке градске општине. Програмски садржај славе ове године ће сву пажњу усмерити ка значајном јубилеју - 1.700 година од доношења Миланског едикта. У реализацији сталних градских манифестација: Фестивала глумачких остварења играног филма „Филмски сусрети Ниш“, Књижевне колонијe „Сићево“, „Нисомние“ и „Нимуса“ НКЦ планира да одржи висок организациони, оперативно-технички и креативни ниво и додатно ангажује на активнијој медијској и свакој другој презентацији ових манифестација.

У оквиру посебних пројеката Нишког културног центра планиране су следеће манифестације: Нишки сајам књига и графике, Мини Фест, Међународнa колонијa уметничке фотографије Сићево, Дечијa уметничкa колонијa Грачаница, као и доделa књижевних награда „Бранко Миљковић“ и „Стеван Сремац“. Нишки културни центар у оквиру програмског сектора планира и организацију и реализацију музичког, позоришног и драмског, књижевног, научно популарног и образовног, трибинског, филмског, видео и ликовног програма, посебне програме и издаваштво.

Током 2013. године планира се отварање књижаре, која би нудила превасходно стручну публицистику из најразличитијих научних дисциплина и области. Такође, у овој години би требало да профункционише и Велика сала НКЦ-а, у којој би се, имајући у виду њен мултимедијални карактер, одвијале најразличитије програмске активности. Истовремено, Нишки културни центар планира и отварање Клуба уметника, који би окупљао афирмисане ствараоце и младе таленте у свим областима уметности.

Чланом 12. став 2. Одлуке о буџету Града Ниша („Службени лист Града Ниша“ број 108/2012) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за образовање, културу, омладину и спорт је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Установе Нишки културни центар за 2013. годину.

По овлашћењу-Начелник

Управе за образовање, културу,

омладину и спорт

\_\_\_\_\_\_\_\_\_\_\_\_\_\_\_

Јелица Велаја